રાજેશ્વરીને જોવા માટે કેટલાક મહેમાન આવ્યા હતાં. રાજેશ્વરી ખૂબ જ ખુશ હતી અને એના રૂમમાં એની નાની બહેન રિયા રાજેશ્વરી માટે કપડાં નક્કી કરતી હતી. ડ્રોઈંગ રૂમમાં બધા મહેમાન બેઠા હતા અને રાજેશ્વરીના મમ્મી-પપ્પા અને કાકા-કાકી રાજેશ્વરી વિશે વાત કરતાં હતાં ! રાજેશ્વરીના પપ્પા બોલ્યા, અમારી દીકરી કામ સિવાય ઘરની બહાર પગ જ નથી મૂકતી અને સંસ્કારમાં પણ મોખરે છે અમારી દીકરી. થોડીવાર બાદ રિયા રાજેશ્વરીને લઇને આવી અને કુણાલ અને રાજેશ્વરી સામસામે બેઠા હતા. કુણાલના પપ્પાએ રાજેશ્વરીને કેટલીક વાતો પૂછી અને રાજેશ્વરીના પપ્પાએ પણ કુણાલ સાથે કેટલીક વાતો કરી. કુણાલના પપ્પાએ રાજેશ્વરીના પપ્પાને કહ્યું, હવે બન્ને એકબીજા સાથે વાત કરી લે એટલે આપણે નિર્ણય લઈએ. કુણાલ અને રાજેશ્વરી ઉપરના રૂમમાં જાય છે અને રાજેશ્વરી અને કુણાલ વાતો કરે છે અને અડધો કલાક બાદ નીચે આવે છે. મહેમાન જાય છે અને સાંજે કુણાલના પપ્પાનો આવે છે અને એમની હા હોય છે. રાજેશ્વરીના પપ્પા રાજેશ્વરીને પૂછે છે, બેટા છોકરો કેવો છે ? રાજેશ્વરી કહે છે, પપ્પા છોકરો તો સારો પણ થોડો ભોળો છે ! રાજેશ્વરી અને એના પપ્પા બંને હસે છે. રાજેશ્વરીના પપ્પાના ચહેરા પર એક ઉદાસી દેખાય છે અને રાજેશ્વરી એના પપ્પાને કહે છે, પપ્પા મારી વિદાયની વાત આવે અને તમે કેવા ઉદાસ થઈ જાઓ છો ! એક કામ કરીએ હું લગ્ન જ નહીં કરું, એટલે હંમેશ અહીં જ. રાજેશ્વરીના પપ્પા એને મજાકમાં કહે છે, તારો પતિ ઘર જમાઈ બનીને રહે એ મને ના ગમે ને ! આટલું કહેતા જ રાજેશ્વરી ખડખડાટ હસી પડે છે.